የአምንስቲ ኢንተርናሽናል ሪፖርት ተቀባይነት እንደሌለው ተገለፀ
አዲስ አበባ፡-
ኢትዮጵያን በተመለከተ አምንስቲ
ኢንተርናሽናል ሰሞኑን ያወጣው
ሪፖርት ከእውነታ የራቀና
ሚዛናዊነት የጎደለው በመሆኑ
ተቀባይነት እንደሌለው የኦሮሚያ
ኮሚዩኒኬሽን ጉዳዮች ቢሮ
አስታወቀ። የክልሉ ኮሙዩሚኬሽን ጉዳዮች ቢሮ ሃላፊ አቶ ጌታቸው ባልቻ ትላንት በሰጡት መግለጫ እንደገለፁት፣ ድርጅቱ ያወጣው ሪፖርት የመንግሥት ተቃዋሚ ሃይሎች በመንግሥት ላይ የሚያነሱት መሠረተ ቢስ ወቀሳ መነሻ ያደረገና አሁን ላይ ያለውን ተጨባጭ ሁኔታዎችን መሠረት ያደረገ አይደለም ። የአንድ ወገን መረጃ መሠረት ያደረገና ሚዛናዊነት የጎደለው ነው ያሉት የቢሮ ሃላፊት ድርጅቱ ያወጣውን ሪፖርት መርት ካለው ተጨባጭ እውነታ ጋር እንዲጣጣም በድጋሚ ሊያየው እንደሚገባ አሳስበዋል። በተለይም በኦሮሚያ ክልል ላይ የቀረቡ ሪፖርቶችን በመጥቀስ የተሳሳቱ መረጃዎች መሆናቸውን ገልፀው፤ መንግሥት የዴሞክራሲ ምህዳሩን በማስፋት ሰላማዊ የፖለቲካ እንቅስቃሴ እንዲያደርጉ ያቀረበላቸውን ጥሪ ወደ ጎን በመተው በክልሉ የተለያዩ አካባቢዎች ነፍጥ አንግበው የማህበረሰቡን ሰላም የሚነሱ ሃይሎች የሚፈጥሩት ችግር መነሻ በማድረግ የቀረበ መሆኑን አመልክተዋል። በኢትዮጵያ ብሎም በክልሉ ምቹ የሆነ ሰላማዊ የፖለቲካ እንቅስቃሴ ማድረግ የሚያስችልም ሁኔታ እያለ፣ መንግሥትም የዴሞክራሲ ምህዳር ለማስፋት ዘርፈ ብዙ ሥራዎች እያካሄደ ባለበት በአሁኑ ወቅት የአምንስቲ የተሳሳተ መረጃና ሪፖርት ተጨባጭ ሁኔታውን ባላገናዘበ መልኩ የቀረበ መሆኑን ጠቁመዋል። በክልሉ የተለዩ ቦተዎች ላይ የሰው ህይወት ጠፍቶ፣ ንብረት ወድሞና ሰዎች ታግተው የት እንደደረሱ ባልታወቀበት ሁኔታ ድርጅቱ እነዚህ እውነቶችን በመዘንጋት የተዛባ ሪፖርት ማውጣቱን ገልፀው፣ ለሪፖርቱም ከመንግሥት መረጃ መውሰድ እንደነበረበት አመልክተዋል ። በአንፃሩ መንግሥት የሚከሰው አካል እራሱ ከሳሽ ሆኖ፤ እራሱ ተጨባጭ /ሳይንሳዊ /ያልሆነ ጥናት አድርጎና ሪፖርት አዘጋጅቶ በማቅረብ አምንስቲ የራሴ የጥናት ሪፖርት ነው ማለቱ የሚያሳዝን፤ መንግሥትም ፈፅሞ የማይቀበለውና ህዝብን የሚያሳስት መሆኑ አስረድተዋል። በሌላ በኩል መንግሥት በሀገር ደረጃ የተከሰተውን የኮሮና ወረርሽኝ ለመከላከል እና በህዝብ ላይ የሚያስከትለውን ጉዳት ለመቀነስ እየሠራ ባለበት በአሁን ወቅት የማህበረሰቡን ሰላም የማይፈልጉ ሃይሎች በክልሉ ላይ የተለያዩ ሰልፎችና የአመፅ እንቅስቃሴዎችን ለማድረግ ዝግጅት እያደረጉ መሆኑን ጠቁመዋል። ተግባሩ ወደፊት ክልሉን ብሎም አገርን እመራለሁ ከሚል አካል የማይጠበቅ መሆኑን ገልፀው፣ ማህበረሰቡ ለዚህ የተሳሳተ ቅስቀሳ ሳይደናገር ትኩረቱን ሰላሙን በመጠበቅና የተከሰተውን የኮሮና ወረርሽኝ መከላከል ላይ እንዲያደርግ አሳስበዋል። የክልሉ መንግሥት የህዝቡን መብትና ጥቅም ለማረጋገጥ ከሚሠሩ አካላት ጋር በትብብር ለመሥራት ዝግጁ መሆኑን አመልክተው፤ ከዚህ ውጭ በተሳሳተ መልኩ የመንግሥት ሥልጣንን በሃይልና በአመፅ ለመያዝ እሞክራለው የሚል አካል ከድርጊቱ እንዲቆጠብና ካልሆነ መንግሥት የህብረተሰቡና የአገር ሰላም ለማረገገጥ ሲባል እርምጃ የሚወስድ መሆኑን አስታውቀዋል።አዲስ ዘመን ግንቦት
23/2012ተገኝ ብሩ 